डॉ. कल्ला को पार्टी से उम्मीदवारी मिलने की गारंटी भी अभी नहीं माननी चाहिए। क्योंकि जिन अशोक गहलोत के खेमे में उन्होंने पुन: घुसपैठ की है, उन गहलोत की हैसियत भी राहुल गांधी के पार्टी हाइकमान रहते अगले चुनावों तक कैसी रहेगी यह तय नहीं है, ऊपर से लगातार दूसरी बार और कुल जमा तीसरी बार चुनाव हार चुकने का दाग अलग लगा हुआ है। यह भी कि आगामी चुनाव तय समय पर हुए तब तक कल्ला की उम्र सत्तर को छूने की होगी। ऐसे में अधेड़ होते राहुल की युवाओं को आगे लाने की इच्छा कायम रही तो भी कल्ला की उम्मीदवारी खटाई में पड़ते देर नहीं लगेगी। चूंकि कल्ला बंधुओं की फितरत है कि वे दूसरों पर भरोसा नहीं करते है, अपनों के अलावा अन्यों की तवज्जो नहीं करते हैं इसी के चलते हो सकता है पार्टी उम्मीदवारी अपने कुटुम्ब से बाहर ना जाने देने की खैचल वे जरूर करेंगे।